אבי שמחון

אברהם (אבי) שמחון (נולד ב-22 בינואר 1959) הוא כלכלן ישראלי המכהן כיו"ר המועצה הלאומית לכלכלה והיועץ הכלכלי של ראש הממשלה בנימין נתניהו. היה ראש הפורום הכלכלי המייעץ במשרד האוצר לשר האוצר יובל שטייניץ. פרופסור חבר בפקולטה לחקלאות, מזון וסביבה באוניברסיטה העברית.

 ביוגרפיה 
שמחון נולד בקדימה. בן לאליה וחיים שמחון ואח לתמר. משפחת שמחון עלתה לארץ ישראל ממרוקו בעליית המוגרבים ב-1841, ואבי סבו היה ממקימי נווה צדק. סבו, מצד אימו, יהושע רזניק עלה ב-1920 מרוסיה והיה ממקימי קדימה וראש המועצה הראשון של הכפר.

שמחון סיים תואר ראשון בכלכלה ובמתמטיקה באוניברסיטה העברית בשנת 1984, תואר שני בכלכלה בשנת 1986 באוניברסיטת מינסוטה ודוקטורט באוניברסיטת מינסוטה בשנת 1992, בהתמחות במקרו-כלכלה וכלכלה פיננסית. את עבודת הדוקטורט בנושא Wage and Price Rigidities and the Non-Neutrality of Money in General Equilibrium Model כתב בהנחיית נייל וואלאס.

שמחון מלמד משנת 1997 באוניברסיטה העברית בירושלים. נכון לשנת 2025 הוא פרופסור חבר בפקולטה לחקלאות, מזון וסביבה.סגל פעיל כלכלת סביבה וניהול

 פעילות ממשלתית, ציבורית ופוליטית 
שמחון שימש חבר בוועדה לשינוי כלכלי חברתי (ועדת טרכטנברג) ובוועדה לבחינת מדדי העוני בישראל (ועדת יצחקי).

בשנים 2010 עד 2012 שימש כראש הפורום הכלכלי המייעץ במשרד האוצר לשר האוצר דאז, יובל שטייניץ.

ב-2012 התמודד שמחון בבחירות המקדימות לרשימת הליכוד לכנסת במישור ונבחר כנציג המחוז ברשימה לכנסת ה-19. הוא לא נכנס לכנסת.

בשנת 2019 החל לקדם תוכנית לביטול שכר המינימום ואת חובת ההפרשה לפנסיה לעובדים זרים, כדי להוזיל את עלות העסקתם.

כשפרצה מגפת הקורונה שכנע שמחון ביחד עם אמנון שעשוע את ראש הממשלה בנימין נתניהו להטיל את הסגר הראשון כבר ב-16 במרץ 2020, לפני שאר מדינות העולם. במהלך המגפה הוביל שמחון מטעם ראש הממשלה את גיבוש המדיניות הכלכלית, הן ברמה המקרו-כלכלית והן ברמת התוכניות הספציפיות במסגרת "קופסאות הקורונה". שמחון שם דגש על תמיכה במשקי בית ועסקים קטנים שנפגעו במיוחד מהסגרים.

עם השבעת ממשלת ישראל השלושים ושש ביוני 2021 בראשות נפתלי בנט, הודיע שמחון על סיום תפקידו כראש המועצה הלאומית לכלכלה.

בקיץ 2022 התמודד בבחירות המקדימות של הליכוד, אך הוא נותר מחוץ לרשימה. בסוף ינואר 2023 שמחון מונה מחדש ליו"ר המועצה הלאומית לכלכלה.

 מחלוקות 
שמחון עורר סערה כשאמר ב-2011 בכנס שדרות ש"מי שמביא 8 ילדים לעולם חוטא לילדיו ולחברה". במאמר שכתב בעיתון דה מרקר, מעלה שמחון את השאלה מדוע "איננו כמו שוודיה, פינלנד ודנמרק, ומהי תקרת הברזל שמונעת מישראל להצטרף לעשר או חמש עשרה המדינות המשגשגות בעולם?", לדבריו ״הסיבה נעוצה בעובדה שבישראל שתי קבוצות גדולות – חרדים וערבים – שמשקלן גדל במהירות ושבתוך עשורים מעטים ייהפכו לרוב, הנבדלות כמעט לחלוטין משאר הכלכלה". הבעיה, לדבריו, אינה בשילובם בתעסוקה, אלא הילודה המוגברת שיוצרת עומס על הכלכלה ומקטינה משמעותית את התל"ג לנפש.

ביוני 2019 נרשמה הערה משמעתית בתיקו של שמחון בעקבות תלונה שהוגשה על ידי עובדת בכירה במועצה הלאומית לכלכלה בטענה ששמחון התנכל אליה בשל היותה אישה ואם. על פי התלונה שמחון השמיע אמירות שליליות בעלות אופי "מגדרי", לפיהן היכולות האינטלקטואליות של נשים נחותות מאלו של הגברים, וחופשות לידה, הריונות והורות, יוצרים קשיים במקום העבודה.

לקראת הבחירות המקדימות של הליכוד בקיץ 2022, במשך כשנה, נפגש שמחון עם פעילים. במהלך התמודדותו פורסם תחקיר של פייק ריפורטר לפיו רשת של פרופילים מזויפים בטוויטר מקדמת את מסריו של שמחון.

בינואר 2023 התגלעה מחלוקת בוועדת המינויים של נציבות שרות המדינה בשאלה אם לאשר את מינויו (מחדש) של שמחון ליו"ר המועצה הלאומית לכלכלה. זאת, נוכח ההערה המשמעתית שנרשמה לו בשנת 2019. שדולת הנשים פרסמה עצומה הקוראת שלא למנות את שמחון לתפקיד בשל טענות על יחס משפיל מצידו כלפי נשים שעבדו תחתיו. בינואר 2023 אושר המינוי בממשלה.

חיים אישיים
שמחון נשוי לשרית קופמן-שמחון, ד״ר לתיאטרון, אותה הכיר בעת שעבדו יחדיו, במקביל ללימודי התואר הראשון, בעבודת סטודנט בבנק ישראל.

בני הזוג הורים לבן ושתי בנות ונכדה. הם מתגוררים בירושלים בשכונת בית הכרם.

 קישורים חיצוניים 

 דף אישי באתר האוניברסיטה העברית
 אבי שמחון, באתר פרויקט הגנאלוגיה במתמטיקה
Avi Simhon, באתר SSRN
 אבי שמחון, באתר גוגל סקולר

 אבי שמחון, כלכלת ישראל: מהיד המנהלת ליד הנעלמה, קורס מצולם (מועבר בסמסטר א תשע"ג), באתר אוניברסיטה מצולמת












 הערות שוליים 

קטגוריה:כלכלנים ישראלים
קטגוריה:סגל האוניברסיטה העברית בירושלים: חקלאות, מזון וסביבה
קטגוריה:פעילי הליכוד
קטגוריה:עובדי משרד האוצר
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מאוניברסיטת מינסוטה
קטגוריה:יועצים כלכליים ישראלים
קטגוריה:קדימה-צורן: אישים
קטגוריה:ירושלים: אישים
קטגוריה:ישראלים שנולדו ב-1959